እንሆ ኸኣ ኣነ ነቲ ዝኸፍአ ወረ ብዛዕባ'ቲ 75 ዝዕድሚኡ፡ እሞ ኸኣ ጥዕና ዘይብሉ ኣቦይ እናተጸበኹ ነታ ብልጭልጭ እትብል ንእሽቶ ተስፋ ሒዘ እነብር ኣለኹ" ይብል ኣብ ድምጹ ብዝልለ መሪር ጓሂ። ወሲኹ "ኵነታት ኤርትራ ቀስ እናበለ ክበርሃለይ ምስ ጀመረ ንነብሰይ ክሓታ ጀመርኩ። ኣብ ዙርያይ ዝነበረ ፊሑዅ ዘየብል ኵነታት፡ ብፍርህን ሓለዋን ተኸቢበ እነብር ከም ዝነበርኩ ምስ ተረድኣኒ ሰባት ኣብ ካልእ ሃገራት ኣብ ከመይ ዝኣመሰለ ናጻ ሃዋህዉ ይነብሩ ከም ዝነብሩ እናበርሃለይ ከደ። ሓደ መዓልቲ ንቅዋም ኤርትራ ምስ ኣንበብኩ መሰል ዘይብለይ እሱር ምዃነይ ተረዳእኩ" ይብል ኤፍሬም። ኤፍሬም፡ ካብ ኤርትራ ሃጽ ኢሉ ክጠፍእ ንወለዱ ድሓን ኵኑ ከይበለ ብምውጽኡ የጣዕሶ። ኵነታቱ ሕማቕ ስለ ነበረ ግን ሞሊቑ'የ ጠፊአ ይብል። ኣብ ካምቦቦሎ'ዩ ተወሊዱን ዓብዩን። ንደቂ ገዛውቱን መተዓብይቱን ይዝከሮም። "እቲ ካብ ኣስመራ ዝወጻእኩሉ እዋን ብዙሕ ሰብ ብስርቕ-ምርቕ ይስወር ብምንባሩ ኣይቀሰንኩን፡ ይብል ኤፍረም ብሳዕቤኑ ከኣ ንኣስመራ ከም ሰብ ድሓን ኵኒ ኢሉ ሕቖኡ ሂቡዋ። እቲ ቐደም ኣስመራ ከመይ ከም ዝነበረት ኣቦኡ የዘንትወሉ ከም ዝነበረ ዝዝክር ኤፍረም፡"ኣቦይ፡ ማፋ (ፋኛቱራ) ተዓቢሱ ጽርግያ ማይ ክመልእ፡ ቡምባ ማይ ክዕጾ፡ ሰብ ስራሕ ስኢኑ ዘዘው ክብል፡ ዕሙራት ዝነበሩ ደዀኵን ክሞቱ፡ ሰብ ሕልናኡ ኣዕሪቡ ጐሰስ ክብል ምርኣይ ኣይጻወሮን ነይሩ። ኣስመራ ክትጽልምት መብራህቲ ክተጠፍእ እንከላ ይበሳጮ ነይሩ። ሕጂ ኣብ ጸልማት ቤት ማእሰርቲ ከመይ የሕልፎ ከምዘሎ ክዝክሮ እንከለኹ የቐንዝወኒ እዩ" ይብል። ግን ከኣ ተስፋ ኣይቆርጽን። ኣቦይ፡ "እዚ ሕጂ ኣብ ኤርትራ እንርእዮም ዘሎና ተርእዮታት ንቡር ከም ዘይኰኑ ፍለጥ ... እቲ ንቡር መልክዑ ካልእ'ዩ ... ዝሓሸ መዓልቲ ክመጽእ'ዩ ... እዚ እትርእዮን እተሓልፎን ዘሎኻ ህይወት ግን ሓላፊ'ዩ" እይብለኒ ስለዝነበረ እቲ ኣቦይ ዝናፍቖ ንቡር ህይወት ክርእዮን ምስ ኣቦይ ከስተማቕሮን እምነ" ክብል ባህጉ ይገልጽ። ብርሃነ እንታይ እዩ ገይሩ?
